Kombuiswenke: Wat is die verskil tussen 'cacao' en 'cocoa'? - Maroela Media
Kombuiswenke: Wat is die verskil tussen 'cacao' en 'cocoa'?
Die meeste mense weet nie eens daar is 'n verskil tussen dié twee produkte wat albei van kakaobone afkomstig is nie. Kyk mooi op die verpakking watter een jy koop!
"Cacao" is 'n meer onverwerkte, suiwer vorm van kakao. Kakaobone word gedroog en gegis en dan by 'n lae temperatuur warm gemaak. Die hitte skei die vetterige dele van die kakaobone van die res en wat oorbly, word gebruik vir "cacao". Die vetterige dele is kakaobotter, wat vir 'n verskeidenheid ander produkte gebruik word.
Die verwarming van die kakaobone is die sleutelproses om "cacao" te vervaardig. "Cacao" is natuurlik ryk aan nutriënte en antioksidante, wat help teen veroudering.
"Cocoa" se proses begin dieselfde as "cacao" s'n, maar daar is 'n verskil in die verhitting van die kakaobone. "Cocoa" word by 'n veel hoër temperatuur as "cacao" verhit. Dít veroorsaak 'n soeter geur en 'n verandering in die nutriëntwaarde van die produk.
Weens die hoë temperatuur waarby die kakaobone verhit word om "cocoa" te maak, bevat dit nie soveel nutriënte (voedingstowwe) soos "cacao" nie. "Cocoa" is gewoonlik goedkoper as "cacao" en makliker om in die hande te kry. Dit is 'n meer verwerkte vorm van kakao.
Die kakaopoeier wat ons in die winkel koop wat in resepte, veral in gebak, gebruik word, word meer algemeen uit "cocoa" gemaak eerder as "cacao". Die meeste kakaopoeier wat in die winkel gekoop word, het wel suiker en droëmelkprodukte by. Dit is nie maklik om rou, suiwer kakao in die hande te kry nie.